Sierra Leone, Republika Sierra Leone – państwo we zachodnij Africe, nad Ôceanym Atlantyckim. Granica mo s Gwinyjōm a Liberyjōm. Miano kraju je nadane bez portōgalskich ôdkrywcōw s 1462 a ôznačo "Gōry Lwie". Bez tři stolecia bōu to teryn kaj chytano niywolnikōw a kwituo piractwo, aže we 1787 Brytyjske Towařistwo Antyniywolniče wykupiuo teryny přibřežne a zouožyou dzisiejšo stolica - Freetown. We 1808 Sierra Leone ôstouo kolōnijōm brytyjskōm. Ôd 1961 niypodlygue. Wybřeže je sam we wiynkšyj tajle bažouowate a rosnōm na niym mangrowce. Pzostauo tajla zajmuje puaskowyž pokryty lasōma, nojwyžšy wiyrch Bintumani mianowany tyž "Loma Mansa" mo 1948 m n.p.m. Gynsty nec řykōw, klimat rōwnikowy, fest wilguy i ze srogimi ôpadōma (3400 mm bez rok). Gospodarka zaležno bezma coukowicie ôd wydobycio djamyntōw. 2/3 ludzi utřimuje sie s prymitywnygo bauerstwa a rybouōwstwa. 68% miyškańcōw žyje pōnižyj granicy ōbōstwa. 60% ludności wyznowo islam, 30% je pōganōma a 10% wyznowo chřesijaństwo. Je sam nojwiynkšo na świecie umiyralność babōw we ćōnžy a babōw i bajtli při porodzie.